CELEX: 32022R0518
Language: el
Date: 2022-01-13 00:00:00
Title: Κατ’ εξουσιοδότηση κανονισμός (ΕΕ) 2022/518 της Επιτροπής της 13ης Ιανουαρίου 2022 για την τροποποίηση του κατ’ εξουσιοδότηση κανονισμού (ΕΕ) 2018/985 όσον αφορά τις μεταβατικές διατάξεις του για ορισμένα γεωργικά και δασικά οχήματα που είναι εξοπλισμένα με κινητήρες ισχύος μεγαλύτερης των 56 kW και μικρότερης των 130 kW, προκειμένου να αντιμετωπιστούν οι επιπτώσεις της κρίσης COVID-19 (Κείμενο που παρουσιάζει ενδιαφέρον για τον ΕΟΧ)

1.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 104/56
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/518 ΤΗΣ ΕΠΙΤΡΟΠΗΣ
         της 13ης Ιανουαρίου 2022
         για την τροποποίηση του κατ’ εξουσιοδότηση κανονισμού (ΕΕ) 2018/985 όσον αφορά τις μεταβατικές διατάξεις του για ορισμένα γεωργικά και δασικά οχήματα που είναι εξοπλισμένα με κινητήρες ισχύος μεγαλύτερης των 56 kW και μικρότερης των 130 kW, προκειμένου να αντιμετωπιστούν οι επιπτώσεις της κρίσης COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου, της 5ης Φεβρουαρίου 2013, για την έγκριση και την εποπτεία της αγοράς γεωργικών και δασικών οχημάτων (1), και ιδίως το άρθρο 19 παράγραφος 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 19 παράγραφος 3 του κανονισμού (ΕΕ) αριθ. 167/2013, οι κινητήρες που είναι τοποθετημένοι σε γεωργικά και δασικά οχήματα συμμορφώνονται με το στάδιο V των ορίων εκπομπών ρύπων και με τις μεταβατικές διατάξεις που ορίζονται στον κανονισμό (ΕΕ) 2016/1628 του Ευρωπαϊκού Κοινοβουλίου και του Συμβουλίου (2).
                  
               
                     (2)
                  
                  
                     Σε συνέχεια των συνεχιζόμενων διαταράξεων εξαιτίας της πανδημίας COVID-19, ο κανονισμός (ΕΕ) 2021/1068 του Ευρωπαϊκού Κοινοβουλίου και του Συμβουλίου (3) τροποποίησε τον κανονισμό (ΕΕ) 2016/1628 ώστε να αναβληθούν οι προθεσμίες που λήγουν εντός του 2021 για τα μη οδικά κινητά μηχανήματα που είναι εφοδιασμένα με μεταβατικούς κινητήρες στο εύρος ισχύος μεταξύ 56 kW και 130 kW. Η προθεσμία της 30ής Ιουνίου 2021 για την παραγωγή των μηχανημάτων που είναι εξοπλισμένα με τους κινητήρες αυτούς παρατάθηκε κατά 6 μήνες και η προθεσμία της 31ης Δεκεμβρίου 2021 για τη διάθεσή στην αγορά των μηχανημάτων που είναι εξοπλισμένα με τους εν λόγω κινητήρες παρατάθηκε κατά 9 μήνες.
                  
               
                     (3)
                  
                  
                     Η συνεχιζόμενη διατάραξη της αλυσίδας εφοδιασμού και της παραγωγής εξαιτίας της πανδημίας COVID-19 εξακολουθεί να έχει ως αποτέλεσμα καθυστερήσεις στην παραγωγή και τη διάθεση στην αγορά μηχανημάτων εξοπλισμένων με μεταβατικούς κινητήρες στο εύρος ισχύος μεταξύ 56 kW και 130 kW. Δεδομένων των τρεχουσών συνθηκών και προκειμένου να εξασφαλιστεί η ομαλή λειτουργία της εσωτερικής αγοράς, να παρασχεθεί ασφάλεια δικαίου και να αποφευχθεί ενδεχόμενη διατάραξη της λειτουργίας της αγοράς, είναι απαραίτητο να παραταθούν οι μεταβατικές διατάξεις του κατ’ εξουσιοδότηση κανονισμού (ΕΕ) 2018/985 (4) της Επιτροπής για τις εν λόγω κατηγορίες κινητήρων.
                  
               
                     (4)
                  
                  
                     Ως εκ τούτου, ο κατ’ εξουσιοδότηση κανονισμός (ΕΕ) 2018/985 θα πρέπει να τροποποιηθεί αναλόγως.
                  
               
                     (5)
                  
                  
                     Δεδομένου ότι η παράταση των μεταβατικών διατάξεων δεν θα έχει περιβαλλοντικές επιπτώσεις, καθώς οι εν λόγω μεταβατικοί κινητήρες έχουν ήδη παραχθεί, οι σχετικές περίοδοι θα πρέπει να παραταθούν κατά 9 και 6 μήνες ώστε να αποτυπωθούν οι παραταθείσες περίοδοι που προβλέπονται στον κανονισμό (ΕΕ) 2016/1628.
                  
               
                     (6)
                  
                  
                     Εάν ληφθεί υπόψη το γεγονός ότι η μεταβατική περίοδος που προβλέπεται στο άρθρο 13 παράγραφος 5 του κατ’ εξουσιοδότηση κανονισμού (ΕΕ) 2018/985 για ορισμένους κινητήρες πρόκειται να λήξει στις 31 Δεκεμβρίου 2021 και ότι οι κατασκευαστές είχαν προθεσμία έως τις 30 Ιουνίου 2021 για να παραγάγουν τα γεωργικά και δασικά οχήματα, τα οποία θα είναι εξοπλισμένα με μεταβατικούς κινητήρες των εν λόγω υποκατηγοριών, ο παρών κανονισμός θα πρέπει να αρχίσει να ισχύει, λόγω έκτακτης ανάγκης, την επομένη της δημοσίευσής του στην Επίσημη Εφημερίδα της Ευρωπαϊκής Ένωσης και θα πρέπει να εφαρμόζεται από την 1η Ιουλίου 2021. Μια τέτοια διάταξη δικαιολογείται από τον απρόβλεπτο και αιφνίδιο χαρακτήρα της πανδημίας COVID-19, καθώς και από την ανάγκη να εξασφαλιστεί ασφάλεια δικαίου και ίση μεταχείριση των κατασκευαστών, ανεξάρτητα από το αν παράγουν γεωργικά και δασικά οχήματα πριν ή μετά την ημερομηνία έναρξης ισχύος του παρόντος κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 13 παράγραφος 5 προστίθεται το ακόλουθο εδάφιο:
            
               «Για τους κινητήρες των υποκατηγοριών της κατηγορίας NRE, για τους οποίους η υποχρεωτική ημερομηνία εφαρμογής που ορίζεται στο παράρτημα III του κανονισμού (ΕΕ) 2016/1628 όσον αφορά τη διάθεση κινητήρων του σταδίου V στην αγορά είναι η 1η Ιανουαρίου 2020, πλην των κινητήρων που αναφέρονται στο τρίτο εδάφιο, τα κράτη μέλη επιτρέπουν την παράταση της 24μηνης περιόδου που αναφέρεται στο πρώτο και το δεύτερο εδάφιο κατά 9 μήνες και την παράταση της 18μηνης περιόδου που αναφέρεται στο δεύτερο εδάφιο κατά 6 μήνες.».
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιουλίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 60 της 2.3.2013, σ. 1.
         
            (2)  Κανονισμός (ΕΕ) 2016/1628 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, σχετικά με τις απαιτήσεις που αφορούν τα όρια εκπομπών για τους αέριους και σωματιδιακούς ρύπους και την έγκριση τύπου για κινητήρες εσωτερικής καύσης για μη οδικά κινητά μηχανήματα, για την τροποποίηση των κανονισμών (ΕΕ) αριθ. 1024/2012 και (ΕΕ) αριθ. 167/2013 και για την τροποποίηση και κατάργηση της οδηγίας 97/68/ΕΚ (ΕΕ L 252 της 16.9.2016, σ. 53.).
         
            (3)  Κανονισμός (ΕΕ) 2021/1068 του Ευρωπαϊκού Κοινοβουλίου και του Συμβουλίου της 24ης Ιουνίου 2021 για την τροποποίηση του κανονισμού (ΕΕ) 2016/1628 όσον αφορά τις μεταβατικές διατάξεις του για ορισμένα μηχανήματα που είναι εξοπλισμένα με κινητήρες στο εύρος ισχύος μεγαλύτερης των 56 kW και μικρότερης των 130 kW, και μεγαλύτερης ή ίσης των 300 kW, προκειμένου να αντιμετωπιστούν οι επιπτώσεις της κρίσης της COVID-19 (ΕΕ L 230 της 30.6.2021, σ. 1).
         
            (4)  Κατ’ εξουσιοδότηση κανονισμός (ΕΕ) 2018/985 της Επιτροπής, της 12ης Φεβρουαρίου 2018, για τη συμπλήρωση του κανονισμού (ΕΕ) αριθ. 167/2013 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για τις περιβαλλοντικές επιδόσεις και τις επιδόσεις της μονάδας πρόωσης των γεωργικών και δασικών οχημάτων και των κινητήρων τους και για την κατάργηση του κατ’ εξουσιοδότηση κανονισμού (ΕΕ) 2015/96 της Επιτροπής (ΕΕ L 182 της 18.7.2018, σ. 1).